News Update: BYD เลือกไทยเป็นฐานผลิตแห่งแรกนอกจีน ปิดดีลซื้อที่ดิน 600 ไร่ จาก WHA ตั้งโรงงานในระยอง ตั้งเป้าผลิต 150,000 คันต่อปี คาดเริ่มปี 2567 - FINNOMENA
ถือเป็นดีลใหญ่สุดในรอบ 20 ปี หลังผู้นำตลาดยานยนต์ไฟฟ้าจากจีน BYD ซื้อที่ดิน 600 ไร่ จาก WHA สร้างโรงงานผลิตรถยนต์ไฟฟ้าในไทย เริ่มปี 2567 กำลังการผลิต 150,000 คัน/ปี
9 ก.ย. 2565

ถือเป็นดีลใหญ่สุดในรอบ 20 ปี หลังผู้นำตลาดยานยนต์ไฟฟ้าจากจีน BYD ซื้อที่ดิน 600 ไร่ จาก WHA สร้างโรงงานผลิตรถยนต์ไฟฟ้าในไทย เริ่มปี 2567 กำลังการผลิต 150,000 คัน/ปี
🚗ทำไม BYD ถึงเลือกไทยเป็นฐานโรงงานผลิตรถยนต์ไฟฟ้าแห่งแรกนอกจีน?
บริษัท บีวายดี ออโต้อินดัสทรี จำกัด (BYD) กล่าวว่า บริษัทได้ทำการค้นหาและพิจารณาอย่างถี่ถ้วน ตัดสินใจลงทุนในประเทศไทยซึ่งถือเป็นการขยายการลงทุนรถยนต์ไฟฟ้าแห่งแรกนอกประเทศจีน ที่นิคมอุตสาหกรรมดับบลิวเอชเอ ระยอง 36 ซึ่งเป็นตัวเลือกที่มีความเหมาะสมที่สุด ด้วยปัจจัยหลายประการ ดังนี้
1) ทำเลที่ตั้งและชื่อเสียงของ WHA ในฐานะผู้พัฒนานิคมอุตสาหกรรมชั้นนำของภูมิภาค ที่มีระบบสาธารณูปโภคและบริการระดับเวิล์ดคลาสระบบการขนส่งและโครงสร้างพื้นฐานคุณภาพสูง
2) การขับเคลื่อนนโยบายการลงทุนของโครงการเขตพัฒนาพิเศษภาคตะวันออก (EEC)
3) นโยบายสนับสนุนการผลิตรถยนต์ไฟฟ้าในประเทศของภาครัฐ
4) ทรัพยากรบุคคลที่มีคุณภาพและซัพพลายเชนของอุตสาหกรรมยานยนต์ที่เข้มแข็งในประเทศ
🚗คาดเริ่มผลิตปี 2567 ด้วยกำลังการผลิต 150,000 คันต่อปี
สำหรับการลงทุนในระยะแรก BYD ได้รับอนุมัติส่งเสริมการลงทุนจากสำนักงานคณะกรรมการส่งเสริมการลงทุน มูลค่า 17,891 ล้านบาท สร้างโรงงานผลิตรถยนต์นั่งไฟฟ้าพวงมาลัยขวาที่ใช้เทคโนโลยีใหม่ล่าสุด ในนิคมอุตสาหกรรมดับบลิวเอชเอ ระยอง 36 โดยคาดว่าจะเริ่มผลิตได้ในปี 2567 ด้วยกำลังการผลิตรถยนต์นั่งไฟฟ้าจำนวน 150,000 คันต่อปีเพื่อส่งออกไปยังประเทศต่างๆ ในกลุ่มอาเซียนและยุโรป
ทั้งนี้ บริษัทคาดว่าในปี 2573 ไทยจะสามารถผลิตรถอีวีได้มากกว่าเป้าหมายนโยบาย 30@30 โดยจะมีสัดส่วนการผลิตเป็น 50% ของยอดผลิตรถยนต์ทั้งหมด ในขณะที่ปี 2579 อีโคซิสเต็มและสถานีอัดประจุไฟฟ้าของไทยจะสามารถรองรับการใช้รถอีวีได้ 1.2 ล้านคัน อีกทั้งเชื่อว่าไทยจะสามารถเป็นฮับของการผลิตรถอีวีในระดับโลกได้อีกด้วย
🚗 BYD ยอดขายแซงหน้า Tesla ครึ่งปีแรกยอดขายโต 300%
ก่อนหน้านี้ สำนักข่าว Financial Times รายงานว่า ยอดขายรถยนต์ไฟฟ้าครึ่งปีแรกของ BYD แซงหน้า Tesla ผู้ผลิตรถยนต์ไฟฟ้าเบอร์ 1 ของโลกเรียบร้อยแล้ว โดย BYD รายงานยอดขายรถยนต์ไฟฟ้าในช่วง 6 เดือนแรกของปีที่นับรวมทั้งประเภท PHEV และ BEV อยู่ที่ 641,000 คัน ซึ่งเพิ่มขึ้นกว่า 300% จากปีที่แล้ว
ขณะที่ ยอดขายรถยนต์ไฟฟ้าในช่วงเวลาเดียวกันของ Tesla อยู่ที่ 564,000 คัน ซึ่งทั้งหมดเป็นรถยนต์ไฟฟ้าแบบ BEV อย่างไรก็ตาม มีผู้ตั้งข้อสังเกตว่า BYD อาจยังไม่ใช่เบอร์ 1 ของผู้ผลิตรถยนต์ไฟฟ้าโลก เนื่องจากยอดขายทั้งหมดของ BYD มีรถยนต์ไฟฟ้าประเภท BEV หรือแบบใช้ไฟฟ้า 100% เพียงแค่ 323,519 คัน ซึ่งยังคงตามหลัง Tesla
อ้างอิง:
https://www.bangkokbiznews.com/auto/1025739 
https://www.prachachat.net/economy/news-1041954 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
BYD
News Update
WHA
รถยนต์ไฟฟ้า
รถยนต์ไฟฟ้าจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA